Predkladacia správa

Environmentálna stratégia OECD pre prvú dekádu 21. storočia bola prijatá ministrami životného prostredia dňa 16. mája 2001 a následne schválená Ministerskou schôdzkou Rady OECD dňa 17. mája 2001. Budujúc na kritériách environmentálnej udržateľnosti a berúc do úvahy analýzy obsiahnuté v Environmentálnom výhľade OECD, stratégia identifikuje päť navzájom prepojených cieľov zameraných na posilnenie nákladovo efektívnych a operačných environmentálnych politík v kontexte trvalo udržateľného rozvoja:

1.	Zachovanie integrity ekosystémov cestou účinného manažmentu prírodných zdrojov.
2.	Oddelenie tlakov na životné prostredie od ekonomického rastu.
3.	Zlepšenie informovanosti pre rozhodovacie procesy: Meranie pokroku s pomocou ukazovateľov.
4.	Styčná plocha sociálnych a environmentálnych otázok: Zlepšenie kvality života.  
5.	Globálne závislosti v životnom prostredí: Zlepšenie správy a spolupráce.

V stratégii v rámci týchto zámerov krajiny OECD identifikovali hlavné výzvy a opatrenia na riešenie týchto výziev. Hlavné environmentálne problémy, ktoré majú byť riešené Environmentálnou stratégiou OECD boli identifikované v Environmentálnom výhľade OECD z roku 2001.

Vláda SR zaradila v rámci rozpracovania programového vyhlásenia do svojho programu na rok 2007 vypracovanie informácie o plnení úloh vyplývajúcich z Environmentálnej stratégie OECD pre prvú dekádu 21. storočia. Predložená informácia predstavuje plnenie tejto úlohy.

Materiál nemá žiadny finančný, ekonomický, environmentálny vplyv, ani vplyv na zamestnanosť a podnikateľské prostredie.